Virallinen lehti nro C 142 , 21/05/1999 s. 0132



KIRJALLINEN KYSYMYS E-3438/98 esittäjä(t): Roberta Angelilli (NI) komissiolle (24. marraskuuta 1998) Aihe: Lähipoliisi ja pikkurikollisuus suurkaupungeissa Italiassa on esitetty parhaan mahdollisen turvallisuuden takaamiseksi muun muassa lähipoliisin käyttöä erityisen vaikeasti valvottavissa olevilla alueilla, kuten tietyillä alueilla Roomassa. Euroopan kaupungeissa esiintyviä vakavimpia ongelmia on itse asiassa juuri kansalaisten suojeleminen yhä lisääntyvältä pikkurikollisuudelta, jolla laajetessaan on suuri yhteiskunnallinen vaikutus. Edellä esitetyn perusteella tiedustelisin komissiolta onko olemassa: 1. komission laatimia asiakirjoja tai tutkimuksia Euroopan suurkaupunkien turvallisuudesta? 2. asiakirjoja tai direktiivejä pikkurikollisuuden torjuntaa koskevista strategioista? 3. lähipoliisin toimintaa koskevia asiakirjoja? 4. muissa jäsenvaltioissa vastaavanlaisia toimintasuunnitelmia, joilla pyritään edistämään viranomaisten toimintaa eri kaupunginosissa? Komission jäsenen Anita Gradininkomission puolesta antama vastaus (8. tammikuuta 1999) Komissio on tietoinen pikkurikollisuuden aiheuttamista ongelmista ja niiden vaikutuksesta kansalaisten jokapäiväiseen elämään. Se kannattaa lähestymistapaa, jonka mukaan kaupunkirikollisuus on otettava huomioon EU:n toteuttamissa järjestäytyneen rikollisuuden torjuntatoimenpiteissä. Tätä lähestymistapaa noudatetaan myös neuvoston vuonna 1997 hyväksymässä järjestäytyneen rikollisuuden torjuntaa koskevassa toimintasuunnitelmassa(1). Toimintasuunnitelmassa kannatetaan unionin tasoisten välineiden hyödyntämistä, jotta estettäisiin Euroopan kaupunkien muuttuminen järjestäytyneen rikollisuuden kasvualustoiksi. Hankkeita voidaan rahoittaa yhteisön rakennerahastoista, mutta ainoastaan Italia on tähän mennessä käyttänyt hyväkseen tätä mahdollisuutta. Kaupunkirikollisuuteen liittyviä ongelmia käsitellään myös komission äskettäin antamassa kaupunkipolitiikkaa koskevassa tiedonannossa(2), johon sisältyy luku kaupunkirikollisuuden torjunnassa saavutetusta kehityksestä. Oikeus- ja sisäasioita käsitellyt neuvosto pääsi 3.-4. joulukuuta 1998 pitämässään kokouksessa sopimukseen järjestäytyneen rikollisuuden torjuntastrategian täytäntöönpanoa koskevasta päätöslauselmaluonnoksesta, joka sisältää myös kaupunkirikollisuuden torjuntatoimenpiteitä. Tämä päätöslauselma sekä siihen liittyvä aikataulu ja jäsenvaltioiden, Europolin ja komission vastuulla olevien tehtävien kuvaus, hyväksytään muodollisesti lähiaikoina. Parlamentin jäsenen esittämään asiakirjojen olemassaoloa koskevaan kysymykseen voidaan vastata, että komissio ei ole teettänyt pikkurikollisuutta koskevia tutkimuksia. Lisäksi komissio katsoo, että toissijaisuusperiaatteen mukaisesti esimerkiksi lähipoliisia koskevien rakenteiden täytäntöönpano ja vaadittavien pätevyyksien määrittely on ensisijaisesti jäsenvaltioiden vastuulla. Komissio voi osallistua järjestäytyneen rikollisuuden torjuntaa ja sen yhteyksiä kaupunkirikollisuuteen koskevien hankkeiden rahoitukseen omien ohjelmiensa, erityisesti Falcone-ohjelman kautta. Lisäksi komissio voisi tukea rikollisuuden torjuntaan liittyvien kokemusten ja hyvien käytäntöjen vaihtojärjestelmää. (1) EYVL C 251, 15.8.1997. (2) KOM(98) 605 lopullinen.